Det her er en historie om en gratis app, men det er også historien om, hvordan man synes, samfund skal skrues sammen.

Sådan beskriver Morten Slott Hansen det i hvert fald selv, efter at han i sidste måned følte sig tvunget af ItsLearning, firmaet bag ForældreIntra, til at fjerne hjælpe-appen F-Intra fra Appstore og Google Play.

»Jeg synes, det virker bølleagtigt og unfair, at en stor virksomhed får en advokat til at sende et brev med trusler om erstatningskrav for at jorde en enkeltperson som mig«. siger han som forklaring på, hvorfor han nu trodser kravet og igen gør den omstridte app tilgængelig.